Folau miljoene kwyt as Rugby Australië vou | Netwerk24
06 April 2020 10:24
Israel Folau speel vir die Catalans Dragons in die Superliga. Foto: Getty Images
Folau (30) en die beheerliggaam het in Desember 'n skikkingsooreenkoms bereik nadat hy die trekpas gekry het weens sy uitlatings in sosiale media dat "dronklappe, homoseksuele mense, egbrekers, leuenaars, hoereerders, diewe, ateïste en afgodsdienaars" vir die hel bestem is.
Die voormalige ster-heelagter het RA gedagvaar vir diskriminasie teen sy geloof. Hoewel die detail van die skikking nie bekend gemaak is nie, is dit glo die res van sy A$4 miljoen-kontrak, wat ongeveer A$3 miljoen beloop.
Volgens The Australian word die ooreenkoms in paaiemente afbetaal en daardie betalings is in die gedrang indien RA vou.
Folau sou tel as 'n konkurrente skuldeiser as RA genoop word om homself bankrot te verklaar en, afhangend van die beheerliggaam se bates, sal die speler waarskynlik slegs 'n paar sent op die dollar ontvang.
Hy het 'n kontrak van 'n jaar met die Franse Catalans Dragons gesluit om in die Superliga te speel, maar daardie reeks is ook weens die koronavirus opgeskort.
Folau en sy voormalige netbalstervrou, Maria, verwag die geboorte van hul eerste kind later vanjaar.
Israel Folau en sy vrou, Maria. Foto: Getty Images
Meer oor: Koronavirus | Catalans Dragons | Israel Folau | Superliga | Superrugby | Raelene Castle | Covid-19 | Ra